Dié man gesoek vir Pinnacle Point-moordClement Siabata Kholoane (Foto: Verskaf) Die landdroshof in Mosselbaai het ’n lasbrief uitgereik vir die inhegtenisneming van ’n verdagte in die moord op Marietha Willemse. Willemse (79) is in Junie grusaam op die Pinnacle Point-landgoed in Mosselbaai vermoor nadat sy en haar man, Johannes, in ’n huis in Albatrosstraat oorval is. Johannes het die aanval oorleef. Clement Siabata Kholoane van Lesotho word nou gesoek in verband met die moord. Kapt. Malcolm Pojie, polisiewoordvoerder, sê Kholoane is positief met die moord verbind met behulp van vingerafdrukke wat op die toneel gevind is. Johannes en Marietha Willemse (Foto: Verskaf) Maroela Media het vroeër berig Johannes het op 4 Junie omstreeks 10:00 alarm gemaak by die bure waarna daar ondersoek ingestel is en Marietha in die slaapkamer aangetref is. Die polisie is ontbied en Marietha se liggaam is in ’n stoel aangetref. Sy het ’n wond aan haar nek gehad. Johannes het verskeie steekwonde opgedoen en is ná die aanval na ’n hospitaal geneem vir mediese behandeling. Pojie sê Kholoane het sedertdien uit die omgewing gevlug en daar word na hom gesoek. Die moontlikheid bestaan dat hy hom tans in die omgewing van Bloemfontein in die Vrystaat of Lesotho bevind. Die polisie doen ’n beroep op lede van die publiek om enige inligting wat tot Kholoane se inhegtenisneming kan lei by die ondersoekbeampte, AO Geoffrey Moos, by 044 606 5631 óf 079 163 7659, of andersins by Stop Misdaad, 08600 10111, aan te meld. Alle inligting sal vertroulik hanteer word. Die Pinnacle Point-landgoed in Mosselbaai. (Foto: Pinnacle Point/Instagram)